SKRIFTLIG FORESPØRGSEL E-1835/02

af Salvador Garriga Polledo (PPE-DE) til Kommissionen

(27. juni 2002)

Om: Investeringer i Østeuropa

Fællesskabsmyndighederne har gentagne gange opfordret virksomhederne i Fællesskabet til at investere i Østeuropa og udnytte de muligheder, som Den Europæiske Bank for Genopbygning og Udvikling (EBRD) åbner i denne region.

Ikke desto mindre har mange af de virksomheder, der måtte ønske at investere i de østeuropæiske lande, ikke den passende støtte med hensyn til logistik til at skaffe sig de nødvendige oplysninger og den assistance, der ville sætte dem i stand til at træffe afgørelse om, hvor og hvordan de kan investere i landene i Østeuropa.

Kan Kommissionen oplyse, hvilken infrastruktur for støtte med hensyn til logistik, den har mulighed for at tilbyde de fællesskabsvirksomheder, der ønsker at investere i Østeuropa, og hvilke muligheder disse virksomheder har for at henvende sig til fællesskabsmyndighederne for at anmode om støtte og assistance?

Svar afgivet på Kommissionens vegne af Erkki Liikanen

(30. juli 2002)

Det er først og fremmest de pågældende lande selv, der har ansvaret for at tiltrække udenlandske investeringer. I Central- og Østeuropa har Kommissionen på forskellige måder støttet initiativer, der tilskynder til indenlandske investeringer.

Ved anvendelse af Europa-aftalerne og i tæt samarbejde med kandidatlande, der forbereder sig på medlemsskab af EU, har Kommissionen sikret sig, at mange love og administrative bestemmelser for erhvervslivet er bragt på linje med de bestemmelser, der gælder i EU, således at f.eks. EU's virksomheder er underlagt de samme bestemmelser som virksomheder i værtslandet (kendt som national behandling) med hensyn til etablering og drift.

Samarbejdet forud for tiltrædelsen har også på andre områder medført en markant forbedring af erhvervsklimaet, f.eks. med hensyn til offentlig praksis, kvaliteten af offentlige tjenester, offentlig administration og infrastruktur.

Da kandidatlandene desuden deltager i Det flerårige program til fremme af initiativ og iværksætterånd (2001-2005), har virksomhederne adgang til information og rådgivning om disse markeder gennem EIC-netværket (Euro Info Centre).

EIC'erne hjælper virksomhederne med at internationalisere deres aktiviteter ved at oplyse om erhvervsmuligheder uden for EU, herunder støttemuligheder, udbud vedrørende ekstern bistand, markedsanalyse, retlige bestemmelser i forbindelse med virksomhedsovertagelser eller virksomhedsoprettelse, finansieringskilder for små og mellemstore virksomheder (SMV), bestemmelser om import og eksport, samarbejdsinitiativer og partnersøgning og mulighederne i specifikke sektorer inden miljø, energi, forskning og teknologisk udvikling.

Netværket omfatter 282 EIC'er, heraf 231 i medlemsstaterne og 51 i kandidatlandene (Polen 12, Bulgarien 8, Den Tjekkiske Republik 7, Ungarn 7, Rumænien 6, Slovenien 3, Estland 2, Litauen 2, Slovakiet 2, Letland 1, Cypern 1). I løbet af 2002 vil der blive åbnet yderligere 23 Euro Info Centre (Polen 4, Ungarn 2, Rumænien 2, Letland 1, Litauen 1, Malta 1 og Tyrkiet 12).

For lande som Rusland og Ukraine er partnerskabs- og samarbejdsaftalerne (PSA) et vigtigt instrument, når det gælder om at koordinere bestemmelserne i disse lande med bestemmelserne for EU's indre marked og Verdenshandelsorganisationens system. PSA'erne indeholder en række udviklingsklausuler, der tager hensyn til muligheden for en kommende frihandelsaftale, og tilvejebringer rammerne for et vidtrækkende samarbejde, herunder kommercielt såvel som industrielt. Der ydes teknisk bistand til den økonomiske omstrukturering i Rusland og Ukraine gennem TACIS-programmet.

Oplysninger om erhvervsmiljøet han indhentes hos private organisationer såsom European Business Club i Moskva.